**Kokosov otok** (španjolski: *Isla del Coco*) je nenaseljeni otok 550 km ispred pacifičke obale Kostarike, koji čini 11. distrikt kantona Puntarenas u istoimenoj kostarikanskoj pokrajini.

Otok je okružen dubokim vodama u kojima obitavaju morski psi batovi, mante, tune, dupini i druge morke vrste koje privlače turiste ronioce. Ekstremno vlažna oceanska klima utjecala je na razvitak jedinstvenog ekosustava tropske kišne šume, jedini takve vrste u istočnom Tihom Oceanu koji se odlikama razlikuje od svakog otočja u ovom području (kao što su Galapagos, Malpelo ili Coiba). Zbog toga je upisan na UNESCO-v popis mjesta svjetske baštine u Amerikama 1997. godine kao "područje na udaru sjeverne ekvatorske protustruje koje je idealno za proučavanje bioloških procesa pomorskog života".

Povijest
--------

Otok je otkrio Juan Cabezas 1526. godine i na njemu su navodno pokopani piratski kapetani Benito Bonito, Henry Morgan i kapetan Thompson. Zbog toga su nastale legende kako je na otoku pokopano i vrijedno piratsko blago. Otok je od 1869. godine vlasništvo Kostarike i nakon neliko neuspješnih pokušaja kolonizacije razmatrano je pretvaranje otoka u zatvor, no odlučeno je ipak da se pretvori u nacionalni park, što je i učinjeno 1978. godine. Cijeli otok je postao UNESCO-va svjetska baština 1997. što je prošireno i na pojas mora od 22 km od otoka 2001. godine.

Odlike
------

Otok ima površinu od 23,85 km² i promjerom od oko 8-5 km x 23,3 km, skoro je pravokutnog oblika. Geološki se nalazi na jedinstvenoj tektonskoj ploči koja je nazvana prema otoku, Kokosova ploča, koju sa istoka pritišće karipska ploča, te su potresi i cunamiji česta pojava. Obale su mu jako strme i uzdižu se gotovo vertikalno 200 m od površine mora. Jedina dva zaljeva s pješčanim plažama su Bahía Wafer i Bahía Chatham, a unutrašnjost je stjenovita sa slikovitim slapovima. Najviši vrh je 634 m visok *Cerro Iglesias*.

Bogatstvo biljnog svijeta svjedoči postojanje 70 endemskih vrsta biljaka na otoku. Također, od 87 vrsta ptica tri žive samo na ovom otoku: Kukavica kokosova otoka *(Coccyzus ferrugineus)*, muholovka *Nesotriccus ridgwayi* i zeba *Pinaroloxias inornata*. Na obalama i grebenjima se također gnijezde čigre i morske ptice rodova *Fregata* i *Sulidae*,

Uz otok se proteže veliko koraljno grebenje od 32 vrste koralja (usprkos uplivu hladne Humboldtove struje) na kojima živi 57 vrsta rakova i 500 vrsta mekušaca, te oko 300 vrsta riba, koje privlače veliki broj morskih pasa i manti.

Izvori
------

***Kokosov otok*** na Wikimedijinoj ostavi

1. ↑  GUIA DE CODIGOS TRIBUTARIOS Arhivirano 2007-09-29 na Wayback Machine-u (PDF) (`es`) Preuzeto 4. siječnja 2012.
2. ↑  L. Kirkendall i B. Jordal, *The bark and ambrosia beetles (Curculionidae, Scolytinae) of Cocos Island, Costa Rica and the role of mating systems in island zoogeography*, Biological Journal of the Linnean Society 2006. 89.(4.), str. 729.–743.
3. ↑  UNESCO-va procjena svjetske baštine 26. lipnja 2002. god. (`en`) Preuzeto 5. siječnja 2012.

* George Bremer, *The secrets of coconut island - adventurer to find the greatest pirate treasure of the world*, Norderstedt 2009th ISBN 978-3-8370-9655-2
* Ina Knobloch, *Das Geheimnis der Schatzinsel: Robert Louis Stevenson und die Kokosinsel - einem Mythos auf der Spur*, Hamburg: Mare-Buchverlag, 2009.

Vanjske poveznice
-----------------

* Službena stranica Kokosova otoka Arhivirano 2010-04-09 na Wayback Machine-u
* Cocos Island moist forests (WWF) (`en`)
* Island of the Sharks - Legends and Lore (`en`)